جمهور باشقانلیغی مطبوعات خیدمتی‌نین صدری فخرالدین آلتون تورکیه-‌نین سوچی راضیلاشماسی چرچیوه‌سینده بو آیین آخیرینادک رژیمی ادلیب-ده کی تورکیه‌نین موشاهیده منطقه‌لریندن کنارا چیخارماقدا قرارلی اولدوغونو بیلدیریب.
آلتون شخصی  تویتر حسابیندا بونونلا باغلی بیلدیریب کی، اسد رژیمی سیویل لری هدف آلیب قتل عام توره دیر. تأسف کی، اینسان حاق‌لاری و گوناهسیز سیویل لرین تهلوکه‌سیزلیگی باره‌ده دانیشان‌لار بو وضعیت قارشی‌سیندا سس‌لرینی چیخارمیرلار. وضعیتین ناراحات‌لیق دوغوردوغونو دیله گتیرمک کیفایت ائتمیر. سیویل لره یؤنلدیلمیش هوجوم‌لار دیدرگین ائدیلمیش اینسان‌لاری و قاچقین‌لاری تورکیه سرحدلرینه ییغماغی و بؤلگه‌نین آسان شکیلده اله کئچیریله بیلمه‌سی اوچون بوشالدیلماسینی مقصد گؤتوروب.
"یوز مین‌لرله سیویل شخصین سرحدلریمیزه آخیشماسینا ایجازه وئره بیلمریک و وئرمیجییک. ایمضالادیغیمیز راضیلاشما‌لارا اساساً همکارلاریمیزلا حرکت ائتمک نقطه‌سینده حددن آرتیق صبر گؤستردیک. چاتیشماسیزلیک بؤلگه‌لرینه دایر راضیلاشما گؤزدن یاییندیریلیر و رژیم ایندی ده بیزیم عسگرلریمیزی هدف آلیر. سوچی راضیلاشماسی چرچیوه‌سینده فوریه آیی‌نین آخیرینادک رژیمی ادلیب‌دکی موشاهیده منطقه‌لریمیزدن کنارا چیخارماقدا قرارلییک.  بونون حیاتا کئچیریلمه‌سی اوچون ده هاوا‌دان و قورودان حربی گوجوموزو حرکته کئچیرجییک. هئچ بیر هوجوم قارشی‌سیندا تولئرانتیمیز اولمایا‌جاق. جمهور باشقانیمیز جناب رجب طیب اردوغانین دا آچیق شکیلده سؤیله دیگی کیمی، رژیمین بیزیم حربی قوه‌لریمیزه قارشی ان کیچیک موداخیله‌سینه گوج‌لو جاواب وئرجییک"-دئیه جمهور باشقانلیغی مطبوعات خیدمتی‌نین صدری فخرالدین آلتون وورغولاییب. آلتون اونو دا قئید ائدیب کی، سوریه خالقی‌نین آزادلیق و قورتولوش موباریزه‌سی تورکیه-‌نین بقا و میللی تهلوکه سیزلیک مسئله‌سیندن آیری توتولا بیلمز.
